Sametinget vil jobbe for varig veiløsning for Nervei

Sjøsamebygda Nervei i Øst-Finnmark har på egenhånd lagt ned en iherdig innsats i å få helårsvei, og har gjennom sitt store engasjement klart å få på plass en vei de nå klarer å holde åpen i sommerhalvåret. Men, det er fortatt behov for ressurser, både til åpning av veien på våren, og til utbedringer med mål om helårsvei.
De har søkt om midler fra fylket for å åpne veien, men ikke engang fått svar de to siste årene. Sjøsamisk kultur og områder har hatt store tap som følge av fornorskning og lite satsing i distriktene, og det er viktig å ta vare på de samfunnene vi ser er både bærekraftig og selv har gode krefter som ønsker å leve i bygdene langs fjorden.

Sametinget vil snarest vurdere økonomisk bistand både til oppgradering av vei, og for å kunne åpne veien så tidlig som mulig hvert år. Sametinget vil også ta dette opp gjennom samarbeidsavtalen for Troms og Finnmark fylkeskommune, med mål om å få en varig veiløsning for Nervei.